作者：陈德武
词牌/韵律：望海潮

paragraphs: 珑山西峙，浙江东逝，谁馀一箭临冲。
凤舞龙飞，地灵人杰，当年树此勋庸。
强弩万夫雄。
令冯夷退舍，海若潜锋。
拥石成堤，百川约束障西东。
至今人物蕃丰。
仰功扬山立，德润川容。
乐极西湖，愁多南渡，他都是梦魂空。
感古恨无穷。
叹表忠无观，古墓谁封。
棹舣钱塘，浊醪和泪洒秋风。